Лейди Гага

Стефани Джоан Анджелина Джерманота (на английски: Stefani Joanne Angelina Germanotta), известна със сценичното си име Лейди Гага, е американска певица и автор на песни, актриса, модел, продуцент, активист, филантроп, бизнесдама. Позната е с провокативните си песни и музикални видеа, отличителната си, ексцентрична визия, както и големия брой музикални жанрове, които певицата може да изпълнява.
Започва кариерата си с участия в училищни пиеси и малки концерти в клубове в Ню Йорк. Експериментирала е с почти всички жанрове музика, сред които поп, рок, джаз, кънтри, хевиметъл. Участвала е в редица телевизионни предавания, сериали и филми. Продажбите на албумите ѝ са над 70 милиона в световен мащаб, а тези на синглите ѝ – повече от 300 милиона, което я прави един от най-продаваните музиканти на всички времена.
Сред постиженията ѝ са 14 награди „Грами“, 1 награда „Оскар“, 2 награди „Златен глобус“, няколко рекорда на Гинес, 3 Британски музикални награди, както и отличия от Залата на славата на авторите на песни, Гилдията на модните дизайнери в САЩ и редица организации и комитети, оценяващи актьорско майсторство. Получава признания от „Билборд“, „Форбс“, VH1, „Тайм“ и други. Занимава се и с благотворителна дейност.
Родена е на 28 март 1986 г. в Ню Йорк, в американо-италианско семейство. Майка ѝ се казва Синтия, а баща ѝ – Джо (той е интернет предприемач), също така има и по-малка сестра – Натали. От малка Стефани се увлича по музиката, театъра – свири на пиано от четиригодишна и изучава музикално изкуство от първите си училищни години. Тогава решава да се занимава с музика и пеене. Още като съвсем малка записва на детския си касетофон свои изпълнения на парчета на Майкъл Джексън и Синди Лоупър, или танцува в прегръдките на баща си под звуците на The Rolling Stones, Queen или The Beatles. „Винаги съм обичала да се забавлявам, бях шокираща и превзета още от малка, такава съм и сега. Просто шоуто е в кръвта ми“, признава по-късно Гага.
Завършва частното девическо католическо училище в Ню Йорк „Манастир на Светото сърце“, в което е учила и Парис Хилтън. Когато става на 19, Стефани прави сделка с баща си да напусне семейното жилище и ако до една година не подпише звукозаписен договор, да се върне в колежа. Тя се мести в Долен Истсайд, наема малък апартамент и започва работа на 3 места. Създава групата Stefani Germanotta Band и се опитва да пробие чрез изпълнения в различни барове, но скоро групата се разпада. Явява се и на много интервюта, на които ѝ казват, че има страхотен глас, но няма визия. Благодарение на обща позната се запознава с първия си продуцент – Роб Фусари (след като Гага е вече суперзвезда, той я съди за авторските права на някои от песните). В началото той е скептично настроен към нея, имайки предвид начина, по който се облича. Тя разказва, че хората от нейния блок мислели, че имат проститутка за съседка. С Фусари почти завършват първия ѝ албум, но нещата не потръгват и само след три месеца Гага е уволнена и изпада в депресия. Видеото към 'Marry the Night' е илюстрация към точно този момент от живота ѝ.
След това сключва договор като текстописец и композитор със Сони. Пише песни за Фърги, Бритни Спиърс, New Kids on the Block, Pussycat Dolls и др. Тогава изпълнителят Acon чува няколко нейни демо записи на песните Money Honey, Beautiful dirty rich и казва на шефа си, че му харесват. Благодарение на това Гага подписва договор с Interscope Records на стойност 800 000 долара, което е доста голяма сума за млад изпълнител, защото дори утвърдени имена рядко получават над 500 000. Запознава се с продуцента RedOne, с когото правят някои от най-известните ѝ песни. Така след много работа Лейди Гага пуска първия си сингъл, а именно Just Dance („Просто танцувай“). След това става международна поп сензация и една от най-успешните изпълнителки на всички времена.
За псевдонима си певицата казва: „Всъщност не се нарекох сама Гага. Продуцентът ми ми каза веднъж, че съм много театрална, когато пея и съм на сцена. Каза ми, че съм много „Ga Ga“, като песента на Queen. И че му напомням на Фреди Меркюри“.
Лейди Гага открито признава, че е бисексуална.
Тя става известна след издаването на албума The Fame („Славата“) (2008), който постига голям търговски успех и получава одобрението на критиците. Албумът достига първо място в класациите на шест страни и на класациите на Билборд за албуми денс/електронна музика. Достига и номер две в Billboard 200 в САЩ, а другаде по света е в първите 10. Първият сингъл от албума е Just Dance („Просто танцувай“). Заглавието на този сингъл отпраща към песента на Дейвид Боуи Let's dance („Нека танцуваме“), и е показателно за това, че Лейди Гага се влияе от Бауи. Песента става световен хит, оглавявайки класациите в много държави. Poker Face („Безизразно лице“) е дори по-успешна песен. Става номер едно в над 30 страни и е обявена за втората най-значима песен на десетилетието. Paparazzi („Папараци“) е третият сингъл. Отново световен хит, Гага предизвиква фурор на Видео музикалните награди на MTV, изпълнявайки песента и висейки над сцената в края на изпълнението, обляна в кръв. Албумът получава главно положителни критики и печели 2 награди „Грами“. Продадени са около 20 милиона копия.
С подобен успех е следващият ѝ албум – The Fame Monster („Славата чудовище“) (2009). Първоначално планиран като продължение на The Fame, албумът е пуснат самостоятелно. Гага отново се сработва чудесно с RedOne. Като първи сингли излизат тоталните хитове Bad Romance (Лош романс) – може би най-големият хит на изпълнителката, видеото печели 9 Видео музикални награди и е гледано над 1,1 милиарда пъти в интернет, самата песен печели множество статуетки за песен на годината, Telephone (Телефон) – с участието на Бионсе, видеото към песента представлява 9-минутен филм, който проследява събитията, случили се след тези в Paparazzi, в режисирането се намесва самата Гага, и Alejandro (Алехандро). Благодарение на смесицата между електронна музика, поп от най-висока класа и невероятните вокали на Гага, албумът покорява многобройни класации. Получава главно положителни критики. За него певицата печели 3 награди Грами. Продадени са около 6 милиона копия.
Нейният трети студиен албум Born This Way излиза през 2011 г., представен на 23 май. Той е продаден в над 1 милион копия само за една седмица в САЩ и още милиони в целия свят, което го прави един от най-продаваните албуми за последните 30 години. Първият сингъл от албума, който се казва по същия начин – Born This Way („Родена по този начин“), и става най-бързо сваляната песен в историята – iTunes с над 1 милион сваляния за 5 дни. На 16 февруари Billboard съобщава, че песента е счупила няколко рекорда за продажби. Тя е №1 в продължение на 6 седмици. Judas („Юда“) е вторият сингъл от албума. Песента предизвиква бурни реакции заради библейското съдържание, но и същевременно постига голям успех. Във видеото Гага играе ролята на Мария Магдалена, а апостолите са представени като рокери с мотори. Останалите сингли са The Edge of Glory („Ръбът на славата“), You and I („Ти и аз“), в чието видео певицата се превъплъщава в ролята на русалка. Интересен факт е че по време на снимките на видеото, Гага се запознава с годеника си, актьорът Тейлър Кини. Последният сингъл е Marry The Night („Брак за нощта“). Гага споделя, че това е любимата ѝ песен от албума. Видеото разказва за преживяванията на певицата в деня, когато е уволнена от първата си звукозаписна компания. Издадени са общо 5 сингъла, въпреки че желанието на певицата е било да издаде само 4 сингъла, като вместо Judas смятала да клипира Scheisse. Албумът получава главно положителни критики, често е наричан най-добрия ѝ и е номиниран за три награди Грами. Продадени са около 8 милиона копия.
Четвъртият албум на певицата – ARTPOP е на пазара от 11 ноември 2013 г., първият сингъл е Applause, пуснат преждевременно поради изтичане на части от песента в интернет. Въпреки внезапното си пускане и липсата на почти всякаква реклама песента става номер едно по продажби в 42 страни, сред които и България, и става третият най-успешен радио сингъл на певицата. Първоначално за втори сингъл е обявена песента Venus (Венера), видеото е готово, но седмица преди официалното пускане звукозаписната компания сменя решението си и втори сингъл става Do what u want (Прави каквото искаш) с участието на Р. Кели, но клипът към песента така и не се появява. Официално обяснение няма, въпреки това има секундни откъси, изтекли в интернет. След близо шестмесечно затишие се появява третият сингъл G.U.Y (Gurl Uner You) (Момичето под теб). Заедно със сингъла се появява и АРТПОП – филмът, който съдържа в себе си песните ARTPOP, Venus и G.U.Y и представя живота на звездата през 2013 г., когато тя бива предадена от много хора и разбира, че е използвана дори от най-близките си. Към албума е пусната и специална мобилна апликация, но тя така и не е доразвита. АРТПОП се смята за най-слабия албум на певицата. Получава смесени критики и губи позиции в чартовете много бързо. Основни причини за това са внезапната раздяла на певицата с дългогодишния ѝ мениджър Трой Картър, което причинява необратим хаос. Липсата на рекламна стратегия, също оказва своето влияние. Не е за пренебрегване и фактът, че Гага не работи по този албум с продуценти като РедУан и Фернандо Гарибай, с които е създала някои от най-големите си хитове. Певицата сравнява албума със синтетично създадена в лаборатория киселина, която е имала за цел да ѝ помогне да преодолее депресията, породена от преждевременното прекратяване на третото ѝ световно турне и проблемите с мениджмънта. По официални данни се планира втора част на албума. Продадени са около 3 милиона копия.
На 23 септември 2014 г. излиза съвместният джаз албум на певицата и Тони Бенет, наречен Cheek to Cheek („Ръка за ръка“). Идеята за албума се ражда, когато Бенет се среща с Гага на благотворително събитие и остава изумен от вокалните ѝ способности. Той не се поколебава и предлага да работят заедно по общ албум. Това не е първият път, в който двамата влизат заедно в студиото. През 2011 година излиза техен дует, включен в албум на Бенет. Гага споделя, че пее джаз музика, откакто е на 13, но това било нещо като тайна и Тони бил първият човек, който разбрал. За работата си двамата споделят, че всичко се случвало много органично, без излишни спорове. За записите специално е нает музикантски състав, за да звучи музиката колкото се може по-натурално. Бенет добавя, че след този албум Гага ще стане по-велика от Елвис. Качеството на албума изненадва всички. В първата си седмица застава на първо място в чарта за албуми, така Тони Бенет става най-възрастният човек в историята, който има номер едно албум, а Гага първата жена от новото десетилетие с три номер едно албума. Критици и фенове са много впечатлени. Cheek to Cheek получава награда Грами. Гага споделя, че това няма да е последният ѝ джаз проект.
Петият студиен албум на Лейди Гага, обявен за 2016 година на церемонията на Оскарите, излиза на пазара на 21 октомври 2016 г. Певицата работи с композитори и продуценти като БлъдПоп, Марк Ронсън (продуцирал хита „Uptown Funk“), РедУан. Албумът получава главно положителни ревюта от критиците. Първата седмица на пазара албума е продал 201 000 копия в САЩ, който го изстрелват на първа позиция в Billboard Hot 200. Също така албумът е вторият най-успешен дебют за 2016 г. по продажби за 1 седмица, на първо място се класира албумът на Бионсе – Lemonade. Billboard отбеляза, че Лейди Гага е първият музикант това десетилетие чийто албуми са били на 1 място в класацията на „Билборд“ (Born this way, ARTPOP, Cheek to Cheek, Joanne). На втората седмица албума слиза на 5-о място с продадени 60 000 копия.
Певицата описва албума като напомняне за нейната „безгранична любов към електронната музика“ и включва песни, дело на продуцентите БлъдПоп, Бърнс, Аксуел и Тчами. Проектът засяга теми като психичното здраве, изцеряващата сила на музиката и намирането на щастие след редица перипетии. Chromatica включва колаборации с Ариана Гранде, Блакпинк и Елтън Джон. Значима тема за албума е способността да се усещаш щастлив, дори когато преминаваш през трудности и изпитваш тъга.
В началото на кариерата си Лейди Гага организира две световни турнета – The Fame Ball (2008-2009) и The Monster Ball (2009-2011), които имат голям успех. The Monster Ball събира приходи 238 милиона долара, въпреки трудностите в началото, когато Гага банкрутира заради скъпите тоалети и сцена, които надвишават първоначалния бюджет. Турнето се превръща в най-печелившото турне на дебютиращ изпълнител за всички времена.
Третото ѝ турне – The Born This Way Ball (2012-2013), е също толкова успешно. Посетено е от близо два милиона души. За пръв път певицата пее и България, където на 14 август 2012 г. изнася концерт пред около 8 705 зрители в Арена Армеец в София. Продажбата на билетите е 100%, но броят зрители е ограничен заради голямото съоръжение, което сцената представлява – 5-етажен средновековен замък, който се разтваря и осветява в различни цветове в ритъма на музиката, платформа и подиум, издигнати около и пред зоната за фенове – Monster Pit. Турнето минава през шест континента и получава приходи от около 186,2 милиона долара. 22 концерта преди края Гага е принудена да прекрати изпълненията заради травма, която изисква оперативна намеса и дълъг възстановителен период. Загубите от отменените концерти се изчисляват на 29 милиона долара. Въпреки това, The Born This Way Ball Tour се нарежда до най-успешните турнета в света.
Четвъртото ѝ световно турне artRAVE: The ARTPOP Ball (2014) представлява парти върху специално изработена сцена с прозрачни подиуми, под които феновете могат да танцуват. Последният концерт от турнето в Париж е излъчен с огромен успех онлайн през платформата Yahoo!.
В края на 2014 г. Гага и Тони Бенет стартират своето световно турне в подкрепа на общия им албум Cheek To Cheek (2014), което завършва през 2015 г.
През август 2017 г. започва световната обиколка, в подкрепа на албума Joanne (2016), която преминава през Северна Америка и Европа. Всички концерти в САЩ и Канада са разпродадени на 100%, което превръща турнето в най-успешното на женски изпълнител за 2017 година. Датите на стария континент, първоначално насрочени за края на 2017 г., са преместени в началото на 2018 г., поради проблем с бедрото на Гага и нуждата ѝ от почивка, за да се възстанови безпроблемно. По-късно остатъкът от европейската обиколка на певицата е отменен.
Между 2019 и 2024 година, певицата осъществява първата от рода си серия изпълнения в Лас Вегас, в които включва два различни вида изяви – характерното за нея екстравагантно шоу, на което изпълнява най-големите си хитове и любими на феновете песни, под заглавието „Enigma“ и концерти с оркестър на живо, на които представя кавъри на велики американски джаз композиции, както и акустични версии на песни от собствената си дискография, озаглавени „Jazz & Piano“.
The Chromatica Ball (2022) е следващото самостоятелно концертно турне за Гага в подкрепа на нейния шести студиен албум, Chromatica (2020). Състои се от 20 изяви, които започват на 17 юли 2022 г. в Дюселдорф и приключват на 17 септември 2022 г. в Маями . Първоначално замислено като ограничена обиколка с едва шест концерта, в последствие биват добавени нови дати, след като неколкократно е отложено с две години поради пандемията от COVID-19.
През март 2025 г. певицата изненадващо обявява предстоящото си турне в подкрепа на последния си албум, „MAYHEM“ (2025), което ще премине през арени в Северна Америка и Европа. Гага споделя, че не е планирала да осъществи подобна обиколка, но положителната реакция към албума я мотивира да организира такава в последния момент. Преди това, през лятото Гага ще посети Мексико, Бразилия и Сингапур, където не е изнасяла концерти от повече от 10 години. За почитателите са организирани изяви в най-големите стадиони с шоу, което ще бъде представено на фестивала Кочела в Калифорния през април 2025 г.
През октомври 2013 г. излиза филмът Machete Kills (Мачете убива) с участието на Лейди Гага, където тя се превъплъщава в ролята на едно от лицата на Хамелеона. Във филма участват още много култови актьори като Чарли Шийн, София Вергара, Мел Гибсън. Филмът не постига кой знае колко голям успех. Певицата е номинирана за Златна малинка, а критиците са на мнение, че ако бе взела по-дейно участие, лентата е щяла да бъде доста по-успешна.
През 2014 г. се появява във филма Град на греха: Жена, за която да убиеш. Ролята ѝ е на сервитьорката Бърта.
На 25 февруари 2015 г. чрез специално заснет промо клип Лейди Гага обявява, че ще е част от актьорския състав в петия сезон на успешния американски сериал American Horror Story, който носи името Hotel. Тя се въплъщава в една от главните героини – графиня Елизабет, която е прекрасно, но и смъртоносно създание, носител на древен кръвен вирус. За ролята си Гага е наградена със „Златен глобус“. Тя се завръща и в следващия сезон на сериала, Roanoke, но този път с по-малка роля – на древната вещица Скатах.
Онлайн платформата за филми и сериали Netflix издава документален филм за Гага, проследяващ живота ѝ по време на записването на албума ѝ „Joanne“, снимките ѝ в сериала „Зловеща семейна история“ и подготовките ѝ за шоуто на полувремето на Супербоул в периода 2016 – 2017 г. Филмът, озаглавен „Gaga: Five Foot Two“ получава предимно позитивни оценки от критиците, както и огромен брой похвали от знаменитости и фенове. Продукцията се превръща в най-обсъждания филм за 2017 година.
През 2017 г. Лейди Гага получава главната женска роля в римейк на класическата история „Роди се звезда“, режисиран от Брадли Купър, който е и в главната мъжка роля във филма. След няколко промени в датата на премиерата в началото на 2018 година, тя се случва на 5 октомври 2018 г. Филмът получава позитивни оценки от критиците и невероятен отзвук от феновете на певицата.
В последствие Гага участва в редица други кинозаглавия, сред които „Домът на Гучи“ (2021) и „Жокера: Лудост за двама“ (2024), които добиват широка популярност, но не са толкова високо оценени. Заедно с екранния си партнор от продължението на „Жокера“, Хоакин Финикс, през 2025 г. печели Златна малинка за най-лоша екранна двойка.
Little Monsters (в превод „малки чудовища“) е социална мрежа, основана от Лейди Гага, в сътрудничество с компанията Backplane. Сайтът е създаден за по-лесна комуникация между феновете на изпълнителката. През 2010 г. Лейди Гага е на посещение в централата на Sony, където вижда реклама за социалните мрежи. Тогава ѝ хрумва идеята да създаде такава за своите фенове. Така, заедно с тогавашния си мениджър, основава компанията Backplane, която започва работа по бъдещия уебсайт. През май 2011 г. е публикувана начална страница, която позволява на феновете да се регистрират или да се свържат с акаунта си във Facebook. Първите, които са го направили, и други, избрани лично от екипа на Гага, получават първите 1000 покани за бета версията на уебсайта през февруари 2012 г. Сайтът е официално основан през юли 2012 г. През 2013 г. Лейди Гага избира свой талантлив фен-художник, който да изработи емотикони за уебсайта. През същата година вдъхновените от звездата емоджита са пуснати в сайта, където всички „малки чудовища“ да могат да ги използват.